钦定古今图书集成/明伦汇编/官常典/第222卷 > 王畴
## 钦定古今图书集成/明伦汇编/官常典/第222卷 > 王畴

按《宋史王博文传》：博文子畴，字景彝，以父荫补将作
监主簿。中进士第，累迁太常博士。翰林学士宋祁提
举诸司库务，荐畴勾当公事。时有宦官同提举者，畴
辞于中书，曰：“翰林先进，畴恐不得事也。然以朝士大
夫而为阉人指使，则畴实耻之。”用贾昌朝荐，改编修
《唐书》。仁宗猎近郊，畴引十事以谏。皇祐中，手诏禁贵
戚近习私谒者，畴献《圣政惟公颂》。召试，直秘阁，为开
封府推官。宦者李允良诉其叔父死，疑为仇家所毒，
请发棺验视，众欲许之，畴独不可，曰：“苟无实，是无故
而暴尸，且安知非允良有奸？”穷治，果与其叔父家有
怨。历三司度支判官、修起居注、知制诰、权判吏部流
内铨，以右谏议大夫权御史中丞。时陈升之拜枢密
副使，谏官御史唐介等奏弹升之不当大用，朝廷持
不行。介等争数月不已，迺两罢之，而论者谓介等为
众人游谈所误。畴疏言：“浮华险薄之徒，往来谏官御
史家，掎摭人罪，寖以成俗。请出诏戒励。”从之。迁给事
中。英宗既即位，感疾，皇太后垂帘听政。其后帝疾平，
犹未御正殿，畴上疏请御朝听政。及永昭陵，复上祭
仁宗虞主于集英殿，以宗正卿摄事。畴奏曰：“人子之
葬其亲，送形而往，迎神而返，故虞祭所以安神也。位
尊者礼重，礼重者祭多，故天子之虞数至于九。今山
陵，嗣君不得亲往，则道路五虞，理可命宗正摄事。若
神主既至，则四虞之祭，虽或圣躬未宁，亦宜勉强。况陛下在藩邸，以好古知礼、仁孝聪明闻于中外，此先
帝所以托天下也。臣愿始终令德，以全美名。”帝既视
朝前后殿，而于听事犹持谦抑。畴复上疏曰：“神庙拥
祐陛下，起居安平，临朝以时，仅逾半载，而未闻开发
听断，德音遏塞，人情缺然。伏望思太祖、太宗艰难取
天下之劳，真宗、仁宗忧勤守太平之力，勉于听决大
政，以慰母后之慈，勿为疑贰谦抑，自使盛德暗然不
光。”未几，又上疏曰：“董仲舒为武帝言天人之际，曰‘事
在勉彊而已。勉彊学问，则闻见广而智益明；勉彊行
道，则德日起而大有功。陛下起自列邸，光有天命，然
而宗祖基业之重，天人顾享之际，所以操心治身、正
家保国者，尤在于勉彊力’”行也。陛下昔在宗藩，已能
务德好学，语言举动，未尝越礼，是天性有圣贤之质。
自疾平以来，于兹半岁，而临朝高拱，无所可否，群臣
关白军国之政者日益至，其请人主财决者日益多。
然犹圣心盘桓，无所是非者，何也？得非以初继大统，
或虑未究朝廷之事，故谦抑而未皇耶？或者圣躬尚
未宁，而不“欲自烦耶？抑有所畏忌而不言耶？苟为谦
抑而未皇，则国家万务，日旷月废，其势将趋于祸乱
无疑也。”若圣躬未能宁，则天下之名医良工，日可召
于前，而方技不试，药石不进，养疾于身，坐俟岁月，非
求全之道也。苟有所畏忌而不言，则又过计之甚也。
今中外之事，无可疑畏，臣尝为陛下力言之矣。“陛下
何不坦心布诚，廓开大明，以照天下？外则与执政大
臣讲求治体，内则于母后请所未至，延礼英俊，谘访
忠直，广所未见，达所未闻。若陛下朝行之，则众心夕
安矣。况陛下向居藩邸，日夕于侧者，惟一二讲学之
师与左右给使之人耳。修身行己，德业日新，而知者
无几，则是为善多而得名常少也，然而终能德成行
尊，美名远闻，此先帝之所以属心也。今处亿兆之上，
有一言动则天下知之，简册书之，比之于昔，是善行
易显而美名易成也。然而尚莫之闻者，是不为尔，非
不能也。有始有终者，圣贤之能事，在陛下勉彊而已。”
畴又上疏，欲车驾行幸以安人心，时大臣亦有请，帝
乃出祷雨，都人瞻望驩呼。数日，皇太后还政。畴又上
疏，“请诏二府大臣讲求所以尊崇母后之礼。若朝廷
严奉之体，与岁时朔望之仪，车服承卫之等威，百司
供拟之制度，他时尊称之美号，外家延赏之恩典，凡
可以称奉亲之意者，皆宜优异彰大，以发扬母后之
功烈，则孝德昭于天下矣。”时诏近臣议仁宗配祭故
“事，冬夏至祀昊天上帝、皇地祗，以太祖配；正月上辛
祈谷，孟夏雩祀，孟冬祀神州地祗，以太宗配；正月上
辛祀感生帝，以宣祖配；季秋大飨明堂，祀昊天上帝，
以真宗配。”而学士王珪等与礼官上议，以为季秋大
飨宜以仁宗配，为严父之道。知制诰钱公辅独谓仁
宗不当配祭。畴以谓珪等议遗真宗不得配，公辅议
遗宣祖、真宗、仁宗俱不得配，于礼意未安，乃献议曰：
“请依王珪等议，奉仁宗配飨明堂，以符《大易》配考之
说。《孝经》严父之礼，奉迁真宗配，孟夏雩祀，以仿唐贞
观、显庆故事。太宗依旧配。正月上辛祈谷，孟冬祀神
州地祗，馀依本朝故事。如此，则列圣并侑，对越昊穹，
厚泽流光，垂裕万祀。必如公辅之议，则陷四圣为失
礼，导陛下为不孝，违经戾古，莫此为甚。”因此公辅不
悦，而朝廷以畴论事有补，帝与执政大臣皆器异之。
迁翰林学士、尚书礼部侍郎、同提举诸司库务。数月，
拜枢密副使。于是公辅言畴望轻资浅，在台素餐，不
可大用。又颇荐引近臣可为辅弼者，公辅坐贬。畴在
位五十五日卒。帝甚悼惜之，临哭，赐白金三千两，赠
兵部尚书，谥忠简。畴名臣子。性介特，励风操，喜言朝
廷事，好治容服，坐立嶷然，言必文，未尝慢戏。吏治审
密，文辞严丽。其执政未久，终于位，及所享寿，类其父
云。